
Trawsgrifiad: Sut i aralleirio

Mae aralleirio yn ffordd o roi testun neu syniadau rhywun arall yn eich geiriau eich hun. Gellir ei ddefnyddio i fyrhau datganiadau tra'n sicrhau y cynhelir y syniadau a'r ystyron gwreiddiol. Nid yw'n golygu disodli'r geiriau â chyfystyron neu aildrefnu strwythur y frawddeg yn unig. Mae aralleirio yn effeithiol oherwydd gellir ei ddefnyddio i wneud ystyr darn yn gliriach ac yn fwy cryno. Mae hefyd yn ffordd ddefnyddiol o fod yn sicr eich bod yn deall gwybodaeth anodd neu gymhleth. 
Mae rhai technegau y gellir eu defnyddio i wella eich aralleirio, gan gynnwys: 
· Darllen ac ailddarllen y darn gwreiddiol, i sicrhau eich bod wedi ei ddeall yn iawn. 
· Defnyddiwch amlygu a phwyntiau bwled i wneud nodiadau ar y datganiad gwreiddiol, yna gallwch ychwanegu at y nodiadau hyn i ysgrifennu eich paragraff. 
· Peidiwch â chopïo a gludo a pheidiwch â defnyddio unrhyw offer cyfystyr. 
· Ac yn olaf, os gallwch chi, gadewch amser rhwng darllen y datganiad gwreiddiol ac ysgrifennu eich datganiad eich hun. 
Dyma enghraifft o ddatganiad hir: “Rygbi yw’r gamp fwyaf poblogaidd yn Seland Newydd. Mae gan y rhan fwyaf o bentrefi, trefi ac ardaloedd eu timau eu hunain”. 
Cymerwch eiliad i oedi'r fideo a rhowch gynnig ar aralleirio. Unwaith y byddwch wedi rhoi cynnig arni, pwyswch y botwm chwarae i weld enghraifft o sut y gellid ei wneud. 
Un ffordd y gellid aralleirio’r datganiad hwn yw fel hyn. “O’r holl chwaraeon sy’n cael eu chwarae yn Seland Newydd, rygbi yw’r mwyaf poblogaidd. Mae gan y rhan fwyaf o ardaloedd eu timau eu hunain hyd yn oed”.   
Dyma enghraifft yn unig o sut y gellid bod wedi aralleirio’r datganiad, os yw eich datganiad chi yn wahanol nid yw hyn yn golygu ei fod yn anghywir. Cofiwch ystyried yr hyn a drafodwyd yn gynharach yn y fideo, a cheisiwch defnyddio’r technegau hynny'n effeithiol. 
Trwy aralleirio, gallwch ddangos eich bod wedi deall gwaith rhywun arall ac wedi gallu ei ymgorffori yn llif eich gwaith ysgrifennu eich hun. 
Cofiwch, nid oes angen i chi ddefnyddio dyfynodau wrth aralleirio. Bydd angen i chi hefyd ddyfynnu’r ffynhonnell rydych yn cyfeirio ati yn eich testun a rhoi cyfeirnod ar gyfer y ffynhonnell yn eich rhestr gyfeiriadau neu lyfryddiaeth, gan ddefnyddio’r arddull gyfeirio berthnasol.  
Mae canllawiau ar gyfeirnodi ar gael yn y Llawlyfrau Cyfeirnodi ac yn ‘Cite them right’, y gallwch gael mynediad iddynt drwy'r llyfrgell. 
Os oes angen cymorth arnoch gyda chyfeirnodi, gallwch ofyn i'ch Llyfrgellydd Cyswllt Academaidd, gwasanaethau myfyrwyr neu'ch tiwtor.

